पेट्रोल-डीजल के दाम में लगातार हो रही बढ़ोतरी पर कांग्रेस के भारत बंद के दौरान कांग्रेस अध्यक्ष राहुल ने प्रधानमंत्री नरेंद्र मोदी पर सीधा हमला करते हुए कहा, "बढ़ती कीमतों पर, राफेल डील पर मोदी खामोश क्यों हैं? बढ़ती महंगाई से सब परेशान हैं, किसानों को रास्ता नहीं दिख रहा है उद्योगपतियों को फायदा हो रहा है, नोटबंदी से काला धन सफेद बना दिया है। मोदी आपका पैसा छीन रहे हैं।" इससे पहले केंद्र सरकार को घेरने के लिए कांग्रेस की ओर से बुलाये गए 'भारत बंद' के तहत सोमवार को 20 से अधिक विपक्षी दलों के नेताओं ने राजघाट से रामलीला मैदान की तरफ मार्च किया। इसमें कांग्रेस अध्यक्ष राहुल गांधी सहित सोनिया गांधी, मनमोहन सिंह, शरद पवार, शरद यादव समेत विभिन्न दलों के नेता शामिल हुए ।